
[bookmark: _Hlk115261643]Относно: Проект на Наредба за изменение и допълнение на Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000”, включена в Стратегическия план за развитие на земеделието и селските райони на Република България за периода 2023 – 2027 г.


УВАЖАЕМИ ГОСПОДИН МИНИСТЪР,
[bookmark: _Hlk126564916]На основание чл. 67 във връзка с чл. 70, ал. 2 от Закона за подпомагане на земеделските производители, внасям за одобряване проект на Наредба за изменение и  допълнение на Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000”, включена в Стратегическия план за развитие на земеделието и селските райони на Република България за периода 2023 – 2027 г.

Причини, които налагат приемането на акта
В Европейския съюз (ЕС) през 2021 г. приключи реформата на Общата селскостопанска политика (ОСП), насочена към по-устойчиво селско стопанство, подпомагане на доходите на земеделските производители и жизнеспособността на тяхната дейност, намаляване на бюрокрацията и укрепване на европейските селски райони. В новата ОСП е заложено Съюзът да определи основните параметри на политиката въз основа на договорените цели и целеви показатели, например в областта на околната среда, изменението на климата и за устойчиво развитие. Въз основа на това всяка държава членка изготвя „Стратегически план за ОСП“, с който се осигурява максимален принос към целите на ЕС, като се отчитат по-добре местните условия и нужди спрямо тези цели и показатели. Държавите членки имат по-голяма субсидиарност при изготвянето на рамката за съответствие и контрол, прилагана спрямо бенефициентите, включително проверките и санкциите. Съгласно чл. 9, параграф 3 от Регламент (ЕС) 2021/2115 на Европейския парламент и на Съвета от 2 декември 2021 година за установяване на правила за подпомагане за стратегическите планове, които трябва да бъдат изготвени от държавите членки по линия на общата селскостопанска политика (стратегически планове по ОСП) и финансирани от Европейския фонд за гарантиране на земеделието (ЕФГЗ) и от Европейския земеделски фонд за развитие на селските райони (ЕЗФРСР), и за отмяна на регламенти (ЕС) № 1305/2013 и (ЕС) № 1307/2013 (OВ, L 435 от 6 декември 2021 г.), държавите членки трябва да определят правната рамка, уреждаща предоставянето на подпомагане от Съюза на земеделските стопани и другите бенефициери в съответствие със стратегическите планове по ОСП, одобрени от Комисията и с принципите и изискванията, установени в същия регламент и в Регламент (ЕС) 2021/2116 на Европейския парламент и на Съвета от 2 декември 2021 г. относно финансирането, управлението и мониторинга на общата селскостопанска политика и за отмяна на Регламент (ЕС) № 1306/2013 (ОВ, L 435/187 от 6 декември 2021 г.). Това наложи издаването на нови нормативни актове за прилагане на одобрения от Европейската комисия Стратегически план за развитието на земеделието и селските райони на Република България за периода 2023 – 2027 г. (Стратегическия план). В съответствие със законовата делегация, включена в Закона за изменение и допълнение на Закона за подпомагане на земеделските производители (обн., ДВ, бр. 102 от 2022 г.), е издадена Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000”, включена в Стратегическия план за развитие на земеделието и селските райони на Република България за периода 2023 – 2027 г. (oбн., ДВ, бр. 48 от 2023 г.) (Наредба № 6 от 2023 г.). Посоченият акт урежда получаването на подпомагане в земеделски земи в обхвата на защитените зони по Натура 2000, за които са издадени заповеди за обявяването им, с разписани конкретни режими/ограничения/забрани за извършване на земеделски дейности във връзка с прилагането на Стратегическия план.
През 2025 г. започва процесът по четвърто изменение на Стратегическия план,  част от който включва и допълнението в интервенцията „Плащания за земеделски земи в зони от Натура 2000”. В рамките на този процес са предоставени за обсъждане със заинтересованите страни предложенията за измененията в интервенциите.
В хода на процедурата по изменение на Стратегическия план, в това число и в рамките на гласуването на Комитета за наблюдение на Стратегическия план за развитието на земеделието и селските райони 2023 – 2027 г. (Комитета за наблюдение), не са постъпвали бележки по отношение на добавянето на нова защитена зона към интервенция „Плащания за земеделски земи в зони от Натура 2000”.
Промените са обсъдени и приети в рамките на заседанието на Комитета за наблюдение, проведено през септември 2025 г., видно от следната публично-достъпна информация: https://www.mzh.government.bg/bg/press-center/novini/komitett-po-nablyudenie-odobri-chetvrto-izmenenie-/ и  https://www.sp2023.bg/index.php/bg/sprzsr-bg/novini/komitet-t-po-nabludenie-odobri-cetv-rto-izmenenie-na-strategiceskia-plan-za-razvitie-na-zemedelieto-i-selskite-rajoni-2023-2027-g .
Съгласно чл. 119 от Регламент (ЕС) 2021/2115 на 14 ноември 2025 г. на Европейската комисия е изпратено за одобрение предложение за четвърто изменение на Стратегическия план. По отношение на измененията в интервенциите, съфинансирани от Европейския земеделски фонд за развитие на селските райони (ЕЗФРСР) същите влизат в сила от датата, на която е представена нотификацията до Европейската комисия, или от датата, на която е подадено искането за изменение на Стратегическия план. Във всички случаи обаче при промени в интервенциите в областта на развитие на селските райони, държавите членки разполагат с гъвкавост да приложат исканите изменения на собствен риск, преди датата на официалното одобрение на исканите промени от Европейската комисия. Част от интервенциите, съфинансирани от ЕЗФРСР, са интервенциите в областта опазването на околната среда и биологичното разнообразие. Предложените изменения, отчитат разпоредбите на чл. 119, параграф 9 от Регламент (ЕС) 2021/2115, съгласно които държавите членки могат да правят и прилагат по всяко време промени в елементите на своя стратегически план по ОСП, отнасящи се до интервенции по дял III, глава IV (интервенциите по чл. 70, 71 и 72 от цитирания регламент), включително в условията за допустимост, за такива интервенции, които не водят до промени в целевите стойности, посочени в чл. 109, параграф 1, буква „а“ от същият регламент.
В съответствие с чл. 86, параграф 3 от Регламент (ЕС) 2021/2115, разходите станали допустими в резултат на изменение на стратегическия план по ОСП, са допустими за принос от ЕЗФРСР, считано от датата на подаване в Комисията на искането за изменение или от датата на уведомяване за изменението, посочено в чл. 119, параграф 9 от същия регламент.
Съгласно чл. 3, параграф 1 от Регламент (ЕС) 2025/2649 на Европейския парламент и на Съвета от 19 декември 2025 година за изменение на Регламент (ЕС) 2021/2115 по отношение на системата на предварителни условия, видовете интервенции под формата на директно плащане, видовете интервенции в определени сектори и за развитие на селските райони и годишните доклади за качеството на изпълнението, както и на Регламент (ЕС) 2021/2116 по отношение на спирането на плащания във връзка с годишното уравняване с оглед на качеството на изпълнението и контрола и санкциите (OВ L от 31.декември.2025 г.) („Регламент (ЕС) 2025/2649“) „За одобренията на искания за изменение на стратегическите планове по ОСП, подадени до Комисията преди влизането в сила на настоящия регламент, се прилага член 119 от Регламент (ЕС) 2021/2115, в редакцията, приложима към момента на подаване на исканията.“.
Искането за одобрение на четвърто изменение на Стратегическия план е направено на 14.11.2025 г., т.е. преди влизане в сила на Регламент (ЕС) 2025/2649.
Наредба № 6 от 2023 г. урежда подкрепата, която се отпуска годишно за хектар земеделска площ, за да компенсира земеделските стопани за допълнителните разходи и пропуснатите доходи, произтичащи от неблагоприятните условия в районите, свързани с изпълнението на Директива 92/43/ЕИО на Съвета от 21 май 1992 година за опазване на естествените местообитания и на дивата флора и фауна (OB L, 206 от 22 юли 1992 г.) (Директива 92/43/ЕИО) и Директива 2009/147/ЕО на Европейския парламент и на Съвета от 30 ноември 2009 година относно опазването на дивите птици (OB L 20 от 26 януари 2010 г.) (Директива 2009/147/ЕО), транспонирани със Закона за биологичното разнообразие. С предложеното изменение в обхвата на подпомагане по интервенцията се включва нова защитена зона по Директива 92/43/ЕИО, одобрена със заповед на министъра на околната среда и водите и обнародвана в „Държавен вестник“. По такъв начин ще се предостави възможност на по-голям кръг от земеделски стопани да могат да заявят подпомагане по тази интервенция и съответно да получат подпомагане при спазване на забраните в областта на опазването на околната среда.
Правно-технически с цел по-голяма яснота и приложимост са редактирани текстове в Приложение № 2 към чл. 5, ал. 2.

Цели
Предложените текстове на проекта на Наредба за изменение и допълнение на Наредба № 6 от 2023 г. са насочени към постигане на следните цели:
Създаване на правна рамка на национално ниво за компенсиране на земеделски стопани, за спазване на забраните за земеделска дейност, включени в издадената от министъра на околната среда и водите заповед за обявяване на съответната допълнената защитена зона по Директива 92/43/ЕИО в съответствие чл. 72 от Регламент (ЕС) 2021/2115.
Прецизиране на нормативната уредба като се създава яснота относно  акта, където са предвидени съответните базови изисквания. 

Финансови и други средства, необходими за прилагането на новата уредба
За приемането на Наредба за изменение и допълнение на Наредба № 6 от 2023 г. не се предвижда разходването на допълнителни средства от бюджета на Министерството на земеделието и храните и на Държавен фонд „Земеделие“, както и допълнителна финансова тежест за кандидатите и бенефициентите на подпомагане по отношение на интервенциите, които ще бъдат финансирани от бюджета на Европейския земеделски фонд за развитие на селските райони.
Финансовите средства ще бъдат предвидени в сметката за средствата от Европейския съюз на Държавен фонд „Земеделие“ в съответствие с чл. 48, ал. 6 от ЗПЗП.

Очаквани резултати от прилагането на акта
С проекта на Наредба за изменение и допълнение на Наредба № 6 от 2023 г. се очаква да се:
Осигури по-пълно и успешно прилагане на Стратегическия план и съотносимата разпоредба на чл. 72 от Регламент (ЕС) 2021/2115;
Управление на предвидения ресурс за финансиране по интервенцията „Плащания за земеделски земи в зони от Натура 2000”;
Подобри процесът по предоставяне на финансово подпомагане в областта на опазването на околната среда и биологичното разнообразие, включени в Стратегическия план.
С издаването на наредбата ще се осигури възможност на по – голям кръг земеделски стопани да получат подпомагане, което да спомогне за преодоляване на специфичните неблагоприятни аспекти в съответните райони, произтичащи от прилагането на Директива 92/43/ЕИО.

Анализ за съответствие с правото на Европейския съюз
[bookmark: _GoBack]Съгласно чл. 69 от Регламент (ЕС) 2021/2115 интервенцията „Плащания за земеделски земи в зони от Натура 2000” е интервенция от областта на развитието на селските райони, включена в Стратегическия план. Конкретната правна регламентация по отношение на селскостопанските райони по Натура 2000 се съдържа в чл. 72 от Регламент (ЕС) 2021/2115. По силата на тази разпоредба по интервенцията „Плащания за земеделски земи в зони от Натура 2000” следва да се предоставят плащания, които да спомогнат за преодоляване на неблагоприятни аспекти в съответния район по Натура 2000, определен по реда на директиви 92/43/ЕИО и 2009/147/ЕО. В тази връзка с настоящия проект на наредба се осигурява възможност на по – голям кръг земеделски стопани да получат подпомагане, което да спомогне за преодоляване на специфичните неблагоприятни аспекти в съответния район, произтичащ от прилагането на Директива 92/43/ЕИО, тъй като защитената зона „Ниска Рила“ е обявена със заповед на министъра на околната среда и водите за защитена зона по тази директива. 
Не е изготвена таблица на съответствието с правото на Европейския съюз в съответствие с образеца, съгласно приложение № 2 към чл. 3, ал. 4, т. 1 от Постановление № 85 на Министерския съвет от 2007 г. за координация по въпросите на Европейския съюз, тъй като с проекта на наредба не се транспонира директива.

Информация за проведените обществени консултации
По време на заседание на Комитета по наблюдение са обсъдени и приети промените на няколко от интервенциите в областта на околната среда и климата и хуманно отношение към животните, част от които е и интервенцията „Плащания за земеделски земи в зони от Натура 2000“, които съответно са отразени в разпоредби на проекта на наредба. Същите са обсъдени и приети от Комитета, в който има широка представителност на заинтересованите страни. 
На основание чл. 26, ал. 3 и 4 от Закона за нормативните актове проектът на наредба и проектът на доклад (мотиви) са публикувани за обществена консултация на интернет страницата на Министерството на земеделието и храните и на Портала за обществени консултации със срок за предложения и становища 30 дни.
В изпълнение на чл. 26, ал. 5 от Закона за нормативните актове справката за отразяване на постъпилите предложения и становища, заедно с обосновка за неприетите предложения, е публикувана на интернет страницата на Министерството на земеделието и храните и на Портала за обществени консултации.
Проектът на наредба е съгласуван в съответствие с разпоредбите на Правилата за изготвяне и съгласуване на проекти на актове в системата на Министерството на земеделието и храните. Направените целесъобразни бележки и предложения са отразени.

УВАЖАЕМИ ГОСПОДИН МИНИСТЪР,

Във връзка с гореизложеното и на основание чл. 67, във връзка с чл. 70, ал. 2 от Закона за подпомагане на земеделските производители, предлагам да издадете предложения проект на Наредба за изменение и допълнение на Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000“, включена в Стратегическия план за развитие на земеделието и селските райони на Република България за периода 2023 – 2027 г.

	Приложение:
	1. Проект на Наредба за изменение и допълнение на Наредба № 6 от 2023 г. за условията и реда за прилагане на интервенцията „Плащания за земеделски земи в зони от Натура 2000“, включена в Стратегическия план за развитие на земеделието и селските райони на Република България за периода 2023 – 2027 г.;
2. Справка за отразяване на постъпилите становища;
3. Постъпили становища;
4. Справка за отразяване на постъпилите предложения и становища от обществената консултация, заедно с обосновка за неприетите предложения;
5. Предложения и становища, постъпили от обществената консултация.

